Twee amptenare in Windhoekse middestad geskietSarah Mwilima is dood en ’n kollega ernstig gewond in die skietery in Windhoek se middestad. Foto: Facebook Namibië se polisie (Nampol) ondersoek ŉ skietvoorval in die Windhoekse middestad waar ŉ amptenaar van die departement van gesondheid en maatskaplike werk na bewering twee oudkollegas geskiet het. Die verdagte (33), wat nog vir die departement werk, het tussen 11:00 en 12:00 Maandag besoek afgelê by sy gewese werkplek in die City Centre-gebou en glo op twee voormalige vrouekollegas geskiet. Hy het op die vlug geslaan, maar hom later aan die Wanaheda-polisie oorgegee, berig die NBC. Sarah Mwilima (51), direkteur van die Programbestuurseenheid onder die Global Fund-direktoraat, is op die toneel dood, terwyl Ester Nepolo gewond en na die Rooms-Katolieke hospitaal gejaag is, sê komm. Sylvanus Nghisgidimbwa, koördineerder van misdaadondersoeke in die Khomas-streek. Dis nie iets wat ŉ mens in Namibië verwag nie. Adj.komm. Edwin Kanguatjivi het aan die nasionale uitsaaier gesê Nampol kan nog nie nadere besonderhede bekendmaak oor wat tot die skietery aanleiding gegee het nie. Petronella Masabae, adjunksekretaris van die departement, het aan NBC gesê sy en haar kollegas is geskok. “Dis nie iets wat ŉ mens in Namibië verwag nie.”